畢爾包捧西班牙盃冠軍 皇馬巴塞都送上祝福
2024年04月07日 11:02
東網電視
更多新聞短片
畢爾包第25次捧西班牙盃冠軍。
周日(7日)凌晨西班牙盃決賽,畢爾包同馬略卡激戰120分鐘仍然打和1比1,需要以互射12碼分勝負,最終畢爾包4射全中,贏4比2,相隔40年,再次奪得呢項錦標,兩大豪門皇馬同巴塞隆拿都發文恭賀。
由於皇馬及巴塞一早出局,令今屆西班牙罕有出現「平民版」決賽,賽前被睇低一線嘅馬略卡反而有驚喜演出,上半場21分鐘憑中場丹尼洛迪古斯射入打開紀錄。不過,換邊後冇耐,畢爾包就由中場奧漢辛斯特入波扳平1比1。
其後戰局陷入拉鋸,加時亦冇波入,需要互射12碼分勝負,馬略卡中場文奴摩蘭尼斯主射,被門將阿基利薩巴拉撲出,仲有前鋒尼曼查拉當積射失,反觀畢爾包4射全中,成為最後贏家。
畢爾包自1984年之後,終於再嘗西班牙盃冠軍滋味,球隊史上第25次獲得呢項錦標,僅次於31次捧盃嘅巴塞隆拿,甚至多過皇馬5次。
賽後兩大豪門識英雄重英雄,喺社交網發文祝賀畢爾包,皇馬官方:「祝賀畢爾包同佢哋嘅球迷,當之無愧奪得西班牙盃冠軍。」至於巴塞:「恭喜畢爾包捧西班牙盃冠軍。」
值得一提,畢爾包教練華爾維迪亦曾經協助巴塞奪得1次西班牙盃及2次西甲冠軍,佢教波生涯已累積11項冠軍。